

**Gradska tržnica d.o.o., Augusta Šenoe 12, Varaždin –Tel. 042-302-956 / Fax 042-302-902 www.varazdinski plac.hr**

**Matični broj:01318853 OIB:31452810613 Žiro račun: Privredna banka Zagreb HR4823400091110219073**

**objava za medije** / za objavu odmah

**Varaždinski plac obilježio svoj dan tradicionalnim natjecanjem u pripremanju kotlovine**

**U žestokoj konkurenciji više od dvadeset ekipa, pobjedu odnijela mesnica Vugrinec**

**Varaždin, 15.09.2018.** – Varaždinska Gradska tržnica danas je u svome prepoznatljivom stilu obilježila Dan varaždinskog placa. U tradicionalnom natjecanju u pripremanju kotlovine sudjelovalo je više od dvadeset ekipa, a borba za titulu najbolje bila je neizvjesna do samoga kraja. Stručna ocjenjivačka komisija na čelu s **Reneom Bakalovićem**, imala je težak zadatak jer svi natjecatelji potrudili su se pripremiti odlično jelo, svatko uz neki svoj dodatak za poseban 'šmek'. Pobjedu je na kraju ipak odnijela ekipa **Mesnice Vugrinec**, drugoplasirana bila je ekipa **Grada Varaždina**, a treće mjesto zauzela je ekipa **Varaždinskih vijesti**.

Tijekom natjecanja ekipe su bodrili brojni posjetitelji i navijači, a sve uz odličnu glazbenu podlogu za koju su se brinuli **folkloraši Centra za tradicijsku kulturu**, poznati bednjanski **Kavaliri** te najpoznatiji hrvatski ulični svirači, **Kraljevi ulice**. Svi mališani na placu danas su na dar dobili **besplatno oslikavanje lica.**

Dan varaždinskog placa obilježava se uvijek sredinom rujna, kao spomen na **12. rujna 1550. godine** kada je kralj Ferdinand uručio gradu Varaždinu povelju kojom mu dozvoljava organiziranje tjednih sajmova, preteča današnje tržnice. Već u 17. stoljeću varaždinska tržnica funkcionirala je svakodnevno na Kapucinskom i Franjevačkom trgu, kasnije na Korzu, a na današnju lokaciju preseljena je 1964. godine. Na tržnici je 2003. godine izgrađena potpuno nova klimatizirana 'mliječna hiža', prodajni objekti uz Ulicu Petra Preradovića i uzduž parka kod Trga bana Jelačića te nadstrešnica sa čeličnom konstrukcijom.

*'Na Danu placa udruže se ukusna hrana s dobrom glazbom kakvu naši posjetitelji vole i zato dobra veselica nikad ne izostane. Događaj ima i humanitarnu notu jer kotlovina koju su pripremili naši natjecatelji nudi se po simboličnih 10 kuna za porciju, a sav prihod ide u dobrotvorne svrhe. Važno nam je da se ljudi podruže i da im bude ugodno, te da podsjetimo kako je plac mjesto susreta, smijeha i pozitivne energije. Veseli me stoga odličan odaziv i natjecateljski duh koji su pokazali naši kuhari ali i odličan odaziv Varaždinaca.* ', poručio je **Predrag Ciglar**, direktor Gradske tržnice.

Nakon Dana placa, iz Gradske tržnice najavljuju nova skorašnja događanja. Već u listopadu slijede manifestacije povodom dolaska sezonskih proizvoda, još jedan Dječji plac, a potom u studenom i tradicionalni izbor najkumice. Vrijedi stoga subotnji posjet placu učiniti svojom dobrom navikom.

**Gradska tržnica d.o.o.**

direktor Predrag Ciglar

E-mail: direktor@varazdinskiplac.hr

Tel: 042.320.956